《登州黄县卢山延真观纪异》
宋代·徐三畏

芝阴旧是神仙宅，驾鹤泠风著前籍。青冥倒影不可寻，閒有遗灵表奇迹。

往时瑞草出西楹，蟠茎引蔓缘屋壁。蓊郁青葱净点尘，覆被仙容周幄帟。

通人备考神农经，无说无名终不识。传之于今三十年，目睹耳聆犹历历。

迩来复见古砌下，冰结池面坚铁石。中有锁细百千状，贯玉联珠相倚植。

炉形塔影最明察，俨如天匠穷彫刻。堵观魄动骇且疑，试为求端一推覈。

有道致祥闻自古，谅由叶气潜薰炙。川珍岳贡惟恐后，器车丹甑何由惜。

舜廊渊默正垂衣，鸿塞清夷方偃伯。宜哉殊像发重□，□应兴龙靡差忒。

至圣谦冲美不居，瑞合图书禁笺册。草茅爵跃赋巴□，窃与尧民喧壤击。

作者简介：徐三畏，登州黄县（今属山东）人。哲宗绍圣五年（一○九八）正月五日曾与守亿、任广同游黄县卢山延真观。事见《山左金石志》卷一七。